REGULAMENTUL (CE) NR. 1169/2009 AL COMISIEI
din 30 noiembrie 2009
de modificare a Regulamentului (CE) nr. 353/2008 de stabilire a normelor de aplicare pentru cererile de autorizare a mențiunilor de sănătate în conformitate cu articolul 15 din Regulamentul (CE) nr. 1924/2006 al Parlamentului European și al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 15 alineatul (4),
după consultarea Autorității Europene pentru Siguranța Alimentară,
întrucât:
(1)
Pentru a se asigura că, pentru toate categoriile de mențiuni de sănătate înscrise pe produsele alimentare, numai mențiunile de sănătate autorizate pentru a fi înscrise pe produsele alimentare și conforme cu principiile și condițiile generale stabilite în Regulamentul (CE) nr. 1924/2006 sunt prezentate autorității și sunt supuse, în consecință, procedurii de autorizare, este necesar să se stabilească condițiile în care cererile de autorizare a mențiunilor de sănătate pot fi considerate valabile și să se clarifice responsabilitatea statelor membre în această privință, în conformitate cu articolul 15 alineatul (2) și cu articolul 18 alineatul (3) din Regulamentul (CE) nr. 1924/2006.
(2)
În conformitate cu articolul 20 din Regulamentul (CE) nr. 1924/2006, lista mențiunilor autorizate precum și a celor respinse trebuie să fie publicată într-un registru, din motive de transparență. După cum se specifică în considerentul 31 din Regulamentul (CE) nr. 1924/2006, scopul este acela de a evita depunerile multiple de cereri referitoare la mențiuni care au fost deja evaluate și supuse procedurii de autorizare. Prin urmare, este necesar ca, printre modalitățile de prezentare a unei cereri, să se clarifice și regulile privind retragerea cererilor precum și termenele limită pentru prezentarea unei cereri de retragere.
(3)
Solicitantului ar trebui să i se permită să retragă o cerere numai până la momentul în care autoritatea emite un aviz, în conformitate cu articolul 16 alineatul (1) sau articolul 18 alineatul (3) din Regulamentul (CE) nr. 1924/2006. O astfel de limită de timp este necesară pentru a păstra utilitatea evaluării mențiunilor de către autoritate și eficacitatea procedurii de autorizare și de respingere a mențiunilor și pentru a evita depunerea de cereri pentru mențiuni care au fost deja evaluate. În această privință, numai retragerile de cereri depuse conform condițiilor stabilite în prezentul regulament pot opri procedura de autorizare, care, în caz contrar, va continua după emiterea unui aviz de către autoritate.
(4)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 353/2008 al Comisiei (2) se modifică după cum urmează:
1.
După articolul 7 se inserează articolul 7a de mai jos:
„Articolul 7a
Verificarea validității cererilor de către statele membre
(1) În conformitate cu articolul 15 alineatul (2) litera (a) și cu articolul 18 alineatul (3) din Regulamentul (CE) nr. 1924/2006, statele membre verifică validitatea cererilor înainte de a le pune la dispoziția autorității.
(2) În sensul alineatului (1), autoritatea națională competentă se asigură de faptul că cererile depuse în cadrul articolului 15 sau 18 din Regulamentul (CE) nr. 1924/2006 includ datele menționate la articolul 15 alineatul (3) din respectivul regulament.
(3) Autoritatea națională competentă verifică, de asemenea, că:
(i)
pentru cererile depuse în temeiul articolului 15 din Regulamentul (CE) nr. 1924/2006, mențiunea de sănătate este o mențiune referitoare la reducerea riscurilor de îmbolnăvire sau se referă la dezvoltarea și la sănătatea copiilor;
(ii)
pentru cererile depuse în temeiul articolului 18 din Regulamentul (CE) nr. 1924/2006, mențiunea de sănătate este orice mențiune de sănătate, astfel cum este specificată în articolul 13 alineatul (5) din regulamentul în cauză, cu excepția mențiunilor de sănătate care se referă la dezvoltarea și la sănătatea copiilor.”
2.
După articolul 7a se va insera articolul 7b de mai jos:
„Articolul 7b
Retragerea cererilor
(1) O cerere depusă în temeiul articolului 15 sau 18 din Regulamentul (CE) nr. 1924/2006 poate fi retrasă de către solicitant până în momentul în care autoritatea emite un aviz în conformitate cu articolul 16 alineatul (1) sau articolul 18 alineatul (3) din respectivul Regulament (CE) nr. 1924/2006.
(2) O solicitare de retragere a cererii trebuie să fie adresată autorității naționale competente a unui stat membru, căreia i-a fost prezentată cererea, în conformitate cu articolul 15 alineatul (2) sau cu articolul 18 alineatul (2) din Regulamentul (CE) nr. 1924/2006.
(3) Autoritatea națională competentă informează de îndată autoritatea, Comisia și celelalte state membre cu privire la retragere. Numai retragerea cererii în condițiile menționate în alineatul 1 și în prezentul alineat încheie procedura.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2009.